Mkhize straks nog vervolg oor Digital Vibes-kontrak | Maroela Media
Mkhize straks nog vervolg oor Digital Vibes-kontrak
Die voormalige minister van gesondheid, dr. Zweli Mkhize, kan steeds strafregtelik vervolg word vir sy rol in die toekenning van die omstrede Digital Vibes-kontrak.
Die Spesiale Ondersoekeenheid (SOE) het die parlement se staande komitee oor openbare rekeninge (Skoor) Woensdag op die hoogte gebring van die vordering met sy ondersoek.
Adv. Andy Mothibe, hoof van die SOE, het aan Skoor gesê Mkhize se bedanking sal nie die ondersoek raak nie en dat bewyse gevind is wat dui op misdadige optrede.
Mkhize het glo druk op amptenare geplaas om die kommunikasiekontrak ten bedrae van R150 miljoen aan Digital Vibes toe te ken. Die voormalige minister het noue bande met diegene aan die stuur van die maatskappy.
Intussen is die SOE se verslag oor die ondersoek, wat meer as 'n maand gelede al aan pres. Cyril Ramaphosa oorhandig is, steeds nie bekend gemaak nie.
Philip van Staden, 'n VF Plus-LP en die party se woordvoerder oor gesondheid, sê die portefeuljekomitee oor gesondheid het kort daarna gevra dat die verslag aan die komitee beskikbaar gestel word. Die inhoud van die verslag sou dan bepaal of die komitee 'n vergadering met die SOE ook moet aanvra.
Van Staden sê dit is onseker of 'n opdrag hieroor ooit uitgevoer is.
"Dit is uiters noodsaaklik dat hierdie verslag nou dadelik beskikbaar gestel word. Die vertraging van die proses is straks 'n aanduiding dat die verslag inligting bevat oor meer prominente persone wat by die korrupsieskandaal betrokke is as wat aanvanklik vermoed is en dat dit dalk hoë ANC-lede kan insluit.
Hy sê daar was reeds ruim kans hiervoor.
"'n Voorbeeld is Zweli Mkhize wat drie geleenthede gehad het om sy saak te stel en dit elke keer van die hand gewys het," sê Van Staden.
"Die VF Plus sal nie toelaat dat hierdie saak onder die mat ingevee word nie. Pres. Ramaphosa se weerhouding van die verslag van die publiek en die parlement is onaanvaarbaar en laat talle rooi ligte flikker."
Man in hof oor liggaam onder bad
Was daar dan 'n stadium wat daar oorweeg is om hom nie te vervolg nie?
Natuurlik gaan Cyril vir hom "cover" hulle is dan maats en kaders wat mooi weet wat in die koffers aan gaan man! Vervolg die hele lot